Vermiste skoolhoof gevindFoto: Facebook Phillip du Plessis, skoolhoof van die Sandringham High School in Johannesburg wat sedert 4 Julie vermis was, is in ŉ kritieke toestand in ŉ hospitaal opgespoor. Steve Mabona, woordvoerder van die Gautengse departement van onderwys, het laat Vrydagmiddag bevestig Du Plessis (55) is vroeër vandag in die Charlotte Maxeke Akademiese Hospitaal aangetref waar hy in die waakeenheid opgeneem is. “Hy is in ŉ kritieke, maar stabiele toestand en ontvang die nodige behandeling in die waakeenheid,” het Mabona gesê. “Daar word beweer dat die skoolhoof op 5 Julie in Brakpan deur ŉ voertuig raakgekry is en na die hospitaal gehaas is. Ons is baie bly hy is gevind en wens hom ŉ spoedige herstel toe. Ons gebede is by hom en sy familie in hierdie moeilike tyd.” Maroela Media het vroeër berig Anrie Saunders, Du Plessis se susterskind, het gesê kringtelevisiebeeldmateriaal het getoon hoe Du Plessis omstreeks 18:40 in die skool se voertuig by Carnival City opgedaag het. Omstreeks 22:00 dieselfde aand kon gesien word hoe hy “heeltemal verward” by Carnival City uitgestap het. “Hy is ŉ diabeet. Op die beeldmateriaal kan ŉ mens sien sy balans is af en hy lyk nie lekker nie. ŉ Mens kan sien hy is nie bewus van wat om hom aangaan nie,” het Saunders vroeër gesê. Du Plessis is eers vroeër vandeesweek as vermis aangemeld nadat hy nie vir die nuwe kwartaal by die skool opgedaag het nie. Panyaza Lesufi, die LUR vir onderwys in Gauteng, sal Du Plessis Maandag in die hospitaal besoek.